Guilty Crown

— *[[Production I.G]]* studiyası tərəfindən 2011-ci ildə istehsal olunmuş və 2011-ci ilin oktyabrından *[[Fuji TV]]*-nin *[[NoitaminA|Noitamina]]* televiziya blokunda yayımlanmış anime serialı. Anime serialı Şu Oma adlı məktəbli oğlanın səhvən "Kralların gücü" adlandırılan və insanların içərisindən "Boşluq" adlı xüsusi silah və alətləri çıxarmağa kömək edən güc əldə etməsindən bəhs edir. Şu özünü GHQ adlı dövlət şirkəti ilə GHQ-dən Yaponiyanın müstəqilliyini əldə etməyə çalışan Tabutçular terrorist qruplaşması arasında baş verən müharibənin ortasında tapır. Şu gücünün ona verdiyi böyük məsuliyyəti daşımalı olur, qorxunc keçmişi ilə üzləşir. Anime serialı özündə bir çox janrları birləşdirsə də, animenin əsas janrı elmi fentezidir.

*ASCII Media Works* və *[[Square Enix]]* tərəfindən iki manqa adaptasiyası nəşr olunmuşdur. *[[Nitroplus]]* tərəfindən 2012-ci ilin aprelində *"Guilty Crown: Princess of Deadpool"* adlı ranobe istehsal olunmuşdur. *[[Nitroplus]]* tərəfindən istehsal olunmuş *"Guilty Crown: Lost Christmas"* vizual romanı 15 dəqiqəlik *"Guilty Crown: Lost Christmas"* adlı OVA ilə birlikdə yayımlanmışdır.

Anime serialı müxtəlif rəylər almışdır. Musiqi və qrafiklərinə görə müsbət rəylər alsa da, ssenarinin şablon və qarışıq olmasına görə tənqid olunmuşdur. Personajların dizaynı, eləcə də, anime serialının ikinci hissəsinin ssenarisini bəyənilmişdir.

## Sinopsis

### Dünya
24 dekabr 2029-cu ildə yayılmağa başlayan Qiyamət virusu Yaponiyanı alt-üst edir, böyük insan təlafatına səbəb olur, ölkəni xaosa sürükləyir. Bu hadisə *"İtmiş Milad"* adını alır. Virusun qarşısını ala bilməyən Yaponiya hökuməti Birləşmiş Millətlər Təşkilatından kömək istəyir. BMT virusun qarşısını almaq üçün Yaponiyaya GHQ adlı təşkilat göndərir. GHQ virusu məhv edən peyvənd istehsal edir, Yaponiyanın müstəqilliyi qarşılığında ölkədəki asayişi bərpa edir. Bundan 10 il sonra *Tabutçular* adlı terror təşkilatı Yaponiyanın müstəqilliyini qazanmaq üçün GHQ-yə qarşı mübarizəyə qalxır.

### Məzmun
Hadisələr Şu Oma adlı tələbənin məşhur internet qrupu olan Egoist-in vokalisti İnori Yuzurihanı yaralı şəkildə tapmasından və ona öz film klubu emalatxanasında sığınacaq verməsi ilə başlayır. GHQ Antiorqanları buraya hücum edirlər və İnorini Tabutçulara qoşulduğu üçün həbs edirlər. Şu İnorinin robotunun göstərdiyi koordinatlara gedir və orada Tabutçuların lideri Qay Tsutsuqami ilə rastlaşır. Qay ondan kiçik şüşəni qorumasını istəyir. Bu şüşəni axtaran GHQ Rupponqi bölgəsində hücum edir. GHQ mexlərindən biri İnorini öldürmək istəyir, Şu onun köməyinə qaçarkən həmin şüşə sınır. Şüşənin içərisində Qiyamət virusundan əldə olunmuş Boşluq qenomu var. Boşluq qenomu Şunun bədəninə keçir və Şu insanların içərisindən sağ əli ilə Voydlarını (insan hislərinin fiziki formasını almış silahlar) çıxarmağa kömək edən "Kral gücü"nü qazanır. Şu İnorinin Voydundan istifadə edərək Endleyvləri məhv edir.

Hadisələr davam etdikcə Şu İnoriyə aşiq olur və istəksiz şəkildə Tabutçulara qoşulur. Əməliyyatların birində İnori ikinci Boşluq genomuna malik Yuu adlı oğlan İnorini qaçırır. Şunun yaddaşını geri qazanır, məlum olur ki, onun bacısı Mana Qiyamət virusuna yoluxmuş ilk şəxs olubmuş və Mana Yaponiyada Qiyamət virusunun yayılmasına və İtmiş Milad adı ilə tanınan xaosa səbəb olubmuş. İnori isə Qiyamət virusu dünya əhalisini məhv etdikdən sonra yeni insan irqi yaratmaq məqsədilə Mananın ruhunu saxlamaq üçün yaradılıbmış. Qay və Şu birlikdə çalışırlar. Şu Mananın saxlandığı kapsulu məhv edir, lakin Qayı öldürməli olur.

Bu hadisədən — Qiyamət virusunun ikinci dəfə yayılmasından sonra Rupponqi bölgəsini möhürləyir və bu ərazi Çənbər 7 adını alır. Tennozu liseyinin tələbələri, eləcə də, Tabutçuların 4 üzvü — Şu, İnori, Ayase və Tsuqumi mühasirəyə düşürlər. Yemək və Qiyamət virusuna qarşı peyvəndlərin azalması nəticəsində Şu liseyin yeni şura sədri seçilir, lakin Harenin ölümündən sonra zorba liderə çevrilir. Şu və digərləri Çənbər 7-dən qaça bilirlər, lakin GHQ tərəfindən dirildilmiş Qay Şunun sağ qolunu kəsir və Boşluq qenomunu özünə nəql edir.

Birləşmiş Millətlər Təşkilatı Qiyamət virusu epidemiyasının qarşısını almaq üçün Yaponiyanı məhv etmək qərarına gəlir, lakin Qay onlara mane olur. Hadisələrin arxasında dayanan qədim təşkilat Daatın əsl məqsədi Şunun gücünü və İnorini əldə etməkdir. İnori Şunu qoruyarkən Daat tərəfindən ələ keçirilir. Şunun ögey anası Haruka Oma GHQ-yə xəyanət edir və üçüncü Boşluq qenomunu oğurlayır. Şuu üçüncü Boşluq genomunu bədəninə daxil edərək yenidən "Kral gücü"nə qovuşur. Qay bütün dünyada qlobal İtmiş Milad keçirməyə çalışır. Tabutçular GHQ-nin baş qərargahını mühasirəyə alırlar və Tokio körfəzindən hücum edirlər. Qiyamət virusu GHQ qülləsindən bütün dünyaya yayılmağa başlayır.

Şu Qayı məğlub edəndə Qay başa salır ki, Dördüncü Qiyamət virusu epidemiyasının qarşısını almağın tək yolu və Daata kömək etməyinin əsl məqsədi Manaya vəzifəsini yerinə yetirməyə kömək etmək, beləcə də, onu rahatlığa qovuşdurmaqdır. Qay və Mana virusdan ölürlər. Şu İnorini qucaqlayaraq Voydunu aktivləşdirir və hər kəsin Voydlarını və Qiyamət viruslarını özünə çəkir. Şunun bütün enerjisi bitəndə İnori Şunun həyatını xilas etmək üçün özünü qurban verir. Virus tamamilə yox edildikdən sonra GHQ qülləsi çökməyə başlayır və hər kəs qüllədən qaçır. Bir neçə il sonra kor Şu bərpa edilmiş Tokioda Ayase, Tsuqumi, Yahiro, Kanon və Souta ilə birlikdə Harenin ad günün qeyd edir.

## İstehsal
Anime serialı istehsal olunarkən çəkiliş heyəti *"yeni anime nəsli"* yaratmaq istəmişdilər. Bu ideyanı gerçəkləşdirmək üçün hər hansı manqa və ya ranobe adaptasiyasına yox, orijinal ssenariyə üstünlük vermək qərarına gəldilər. Mümkün çətinliklərə baxmayaraq çəkiliş heyəti "iki mövsümlük veriliş" hazırlamaq istəmişdi. Animenin konsepsiyası üçün yapon stili, yapon konsepsiyası nəzərdə tutulmuşdu və bu, animeni digərlərindən daha orijinal göstərəcəkdi. *"[[Neon Genesis Evangelion]]"* personajı Şinci İkari ilə Şu Oma arasındakı oxşarlıqla bağlı verilən sualda çəkiliş heyəti hər iki personajın passiv olduğunu, lakin Şincinin nisbətən daha passiv olduğunu qeyd etmişdir.

Redjuice animenin istehsalına qoşulmasına səbəb olan şərtlərlə bağlı verilən suala cavab olaraq bildirmişdi ki, istehsal heyətinin animasiyaçıları və rəssamları onun konsepti ilə son məhsul arasında uyğunluğ duyğusunu hiss etmişdilər. *Supercell*-dən Ryo anime serialı üçün mahnıların istehsalı ilə məşğul olarkən, Redjuice layihədə Supercell-in üzvü kimi iştirak etməmişdir. *"Guilty Crown"* animesinin baş qəhrəmanlarından biri olan İnori ilə yanaşı Redjuice Tsuqumi personajın bir çox rəsmlərini çəkdiyini qeyd etmişdir. İstehsal heyətinin Tsuquminin pişiyəbənzər qulaqları ilə bağlı heç bir narahatlıqları olmamışdır, buna görə də Redjuice hiss edir ki, şəxsi zövqlərini personajda əks etdirib. Orijinal ssenaridə olmayan Kanon personajı da Redjuice-nin xoşuna gəlib. Redjuice 3D CG ilə çox işləmədiyindən bu haqda *[[Production I.G]]* studiyasında daha çox məlumat ala bilmişdir.

### Musiqi

Anime serialı üçün musiqini Hiroyuki Savano bəstələmişdir. Həm açılış, həm də bağlanış mahnıları *Supercell* musiqi qrupu tərəfindən yazılmışdır. İlk açılış mahnısı *"My Dearest"* () Koeda tərəfindən ifa olunmuşdur. Bu mahnı üçün CD sinqlı 23 noyabr 2011-ci ildə buraxılmışdır. İlk bağlanış mahnısı  adlanır və anime serialındakı uydurma musiqi qrupu olan *Egoist* tərəfindən oxunmuşdur. Sinql 30 noyabr 2011-ci ildə yayımlanmışdır. 17 yaşlı sənətkar Çelli vokal ifa ilə çıxış etmişdir. Çelli *Supercell* musiqi qrupunun üzvü Ryo tərəfindən 2000 namizəd arasından seçilmişdi. Çelli anime serialının daxilində istifadə olunmuş mahnıları da ifa etmişdir. İkinci açılış mahnısı *Egoist* tərəfindən ifa olunan *"The Everlasting Guilty Crown"* () mahnısı, ikinci bağlanış mahnısı isə *Supercell* tərəfindən ifa olunan  mahnısıdır.

## Buraxılış

*"Guilty Crown"* animesinin rejissoru Tetsuro Arakidir. Anime üçün ssenarini Hiroyuki Yaşino və İçiro Okoçi tərəfindən yazılmışdır. *"Nitroplus"*-dan Cin Haneqaya da ssenariyə töhfə vermişdir. Mexanika dizaynları ilə Atsuşi Takeuçi, avadanlıq dizaynları ilə Yo Moriyama məşğul olmuşdur. Orijinal personaj dizaynları *Redjuice* tərəfindən çəkilmişdir, Hiromi Kato onları animeyə uyğunlaşdırmışdır. Yusuke Takeda anime serialının art-direktorudur. Anime serialı *[[Production I.G]]* studiyasının 6-cı diviziyası tərəfindən istehsal olunmuşdur.

Anime serialını reklam etmək məqsədilə *"Guilty Crown Radio Council"* adlı internet-radio verilişi 7 oktyabr 2011-ci ildən hər cümə günü yayımlanmağa başlamışdır. Verilişin aparıcıları Yuki Kaci (Şu Omanın səsləndiricisi) və Ai Kayano (İnori Yuzurihanın səsləndiricisi) olmuşdurlar.

Nyu-York Anime Festivalı anime serialının ilk iki seriyasını 15 oktyabr 2011-ci ildə ekranlaşdırmışdır. İkinci seriya Yaponiyada 20 oktyabr 2011-ci ilə kimi yayımlanmadığı halda, bütün dünyada yayımlanmışdır. 2011-ci ildə Funimation-un animeni oktyabrda nümayiş etdirəcəyini açıqladıqdan sonra 2012-ci ildə DVD və Blu-ray buraxılışları yayımlanmışdır.

## Media

### Manqa
Yosuke Miyaqi tərəfindən yazılmış, Şion Mizuki tərəfindən çəkilmiş *"Guilty Crown"* adlı manqa adaptasiyası 2011-ci ilin noyabrından 2013-cü ilin dekabrına kimi *[[Square Enix]]* nəşriyyatının *"Monthly Shōnen Gangan"* jurnalında nəşr olunmuşdur. Daha sonra Square Enix manqanı 21 yanvar 2012-ci ildən 21 dekabr 2013-cü ilə qədər tankobon cildlərlə çap etmişdir. *"Guilty Crown: Dancing Endlaves"* adlı ikinci manqa adaptasiyası Qan Sunaaku tərəfindən yazılmış, Ryosuke Fukai tərəfindən çəkilmişdir və *ASCII Media Works* nəşriyyatının "Dengeki G's Magazine" jurnalında 2012-ci ilin iyulundan 2014-cü ilin mayına kimi nəşr olunmuşdur. 26 yanvar 2013-cü ildən 27 may 2014-cü ilə kimi 3 cildi çapdan çıxmışdır.

*"Guilty Crown: Princess of Deadpool"* adlı roman adaptasiyası *[[Nitroplus]]*-dan Qan Sunaaku tərəfindən yazılmışdır. Roman üçün illüstrasiyaları *[[Production I.G]]* və *[[Nitroplus]]* hazırlamışdır. Xüsusi kitab üzlüyü ilə yayımlanan xüsusi versiyası 2012-ci ilin 31 martından 1 aprelinə qədər satışda olmuşdur. Rəsmi buraxılışı 25 apreldə baş tutmuşdur. İlk fəsli ictimai oxumaya qoyulmuşdur.

### Vizual roman
Nitroplus  adlı vizual roman istehsal etmişdir. Vizual roman əvvəllər *"Lost X"* adı ilə tanınırdı. Vizual roman üçün ssenarini *"Demonbane"* vizual romanı üçün də ssenari yazmış Cin Haneqaya yazmışdır. Oyun *İtmiş Milad* insidentindən bəhs edir. Oyunun tam versiyasına 10 dəqiqəlik qısametrajlı anime də daxildir.

## Qəbul
Anime serialı müxtəlif reaksiyalar almışdır. *[[Anime News Network]]*-dan Karl Kimlinqer təqdimatı bəyənmişdir, ssenari və personajların şablon olduğunu qeyd etmişdir. Kimlinqer ssenarinin yenidən işlənilməsini cəsarətli addım kimi qiymətləndirmişdir, amma məzmunun qarışıq olduğunu, zəif personajlara və şablonlara yer verildiyini bildirmişdir. *THEM Anime Reviews*-dan Eyden Futi Kimlinqerin fikirləri ilə razılaşmışdır. Eyden qeyd etmişdi ki, personajlar sevimsizdir, simpatik yaradılmayıblar, həyatlarında baş vermiş hadisələr yaxşı işlənməyib, dərinlik yoxdur. *"The Fandom Post"*-dan Kris Beveric qeyd edir: *"Mövsümün qalanını xarakterizə edən son nəticə mənə görə ən fantastiklərdən biridir, çünki o, seriyaya radikal dəyişiklik gətirib"*. O, Şu personajını, eləcə də, anime serialının ikinci hissəsinin qurmasını tərifləmişdir.

*DVD Talk*-dan Kayl Mills isə seriyanı daha çox bəyənmişdir. Kiçik tənqidlərə baxmayaraq serialın ilk 11 seriyasını əla adlandırmışdır. O, qurmanı və ssenarini bəyənmişdir, amma müəyyən personajların yaxşı işlənmədiyini qeyd edərək *"Gurren Lagann"* franşizinin *"qüsurlular"*ı ilə müqayisə etmişdir. *UK Anime Network*-dan Endi Hanli animenin vizual cəhətdən göz oxşayan olduğunu demişdir.

## İstinadlar

## Xarici keçidlər
*  
* Vizual romanın rəsmi saytı 
* Romanın rəsmi saytı 
*